তালিকায় ‘ভূত’ খুঁজতে দুয়ারে কমিশনের বিশেষ পর্যবেক্ষক, সোনাগাছিতেও চালু বিশেষ ক্যাম্প

কলকাতা: ভোটার তালিকায় (Voter List) সম্ভাব্য ‘ভূতুড়ে’ নাম বাদ দিতে এবার জনতার দুয়ারে পৌঁছে যাচ্ছেন নির্বাচন কমিশনের (Election Commission) বিশেষ পর্যবেক্ষকরা। ইতিমধ্যেই এসআইআর প্রক্রিয়া তদারকির জন্য কয়েকজন আধিকারিককে রাজ্যে পাঠানো হয়েছে। কমিশন সূত্রের খবর, আরও পাঁচ জন বিশেষ পর্যবেক্ষক শীঘ্রই বাংলায় পৌঁছবেন এবং এসআইআর (SIR) কাজ শেষ না হওয়া পর্যন্ত তাঁরা রাজ্যেই থাকবেন।

মঙ্গলবার তপসিয়ায় ভোটারদের বাড়ি ঘুরে এনুমারেশন সংক্রান্ত তথ্য হাতে-কলমে যাচাই করেন বিশেষ পর্যবেক্ষক সি মুরুগান। বিএলওদের সঙ্গে নিয়ে তিনি একাধিক বাড়িতে যান এবং ভোটার তালিকায় দেওয়া তথ্য সঠিক কি না তা খতিয়ে দেখেন। কমিশনের উদ্দেশ্য—এসআইআর প্রক্রিয়াকে আরও স্বচ্ছ, নির্ভুল এবং বিতর্কমুক্ত রাখা।

আরও পড়ুন: বেআইনি নির্মাণে বিদ্যুৎ বা জলের সংযোগ দেওয়া যাবে না, কড়া নির্দেশ হাইকোর্টের

এদিকে সোনাগাছিতে এসআইআর নিয়ে তৈরি হওয়া আতঙ্ক দূর করতে যৌনকর্মীদের জন্য বিশেষ ক্যাম্প চালু করল নির্বাচন কমিশন। ঘরছাড়া মহিলা বা বহু বছর ধরে পরিবার থেকে বিচ্ছিন্ন থাকা বাসিন্দাদের পূর্বপুরুষের পরিচয় বা পুরনো এপিক নম্বর সংগ্রহ করা কঠিন। এই সমস্যা জানিয়ে ‘দুর্বার’ নামে স্বেচ্ছাসেবী সংস্থা কমিশনকে রিপোর্ট দেয়। কমিশন দ্রুত সাড়া দিয়ে সেখানকার মানুষের জন্য আলাদা ক্যাম্প চালুর সিদ্ধান্ত নেয়।

মঙ্গলবার সেই বিশেষ ক্যাম্পের উদ্বোধনী প্রস্তুতি দেখতে হাজির হন রাজ্যের মুখ্য নির্বাচনী আধিকারিক মনোজ আগরওয়াল। তিনি আশ্বাস দেন, সোনাগাছির কোনও বাসিন্দার নাম যেন ভোটার তালিকা থেকে বাদ না পড়ে, সে বিষয়ে কমিশন প্রয়োজনীয় সহযোগিতা করবে। কমিশন সূত্রে আরও জানা গিয়েছে, আগামী দিনে রাজ্যের বিভিন্ন অনাথ আশ্রমেও এসআইআর সংক্রান্ত বিশেষ ক্যাম্প নেওয়া হবে।